CAMERA  DEPUTAŢILOR

Comisia pentru muncă şi protecţie socială 



Nr. 27/332/6 februarie 2003
RAPORT
asupra propunerii legislative privind completarea Legii nr.555/2002 pentru aprobarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind completarea Legii nr.555/2002 pentru aprobarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, trimisă cu adresa nr.502 din 19 decembrie 2002.


La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru buget, finanţe şi bănci, precum şi punctul de vedere al Guvernului.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare completarea unor dispoziţii din Legea nr.555/2002 pentru aprobarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, în sensul extinderii utilizării, în sistem gratuit, a tipurilor mijloacelor de transport interurban de către persoanele cu handicap.

1. Comisia propune Plenului respingerea propunerii legislative din următoarele considerente:

2. Acordarea unor drepturi suplimentare conduce la majorarea cheltuielilor care se efectuează de la bugetul de stat şi la afectarea deficitului bugetar.

3. Intenţia legiuitoriului a fost de a asigura, în condiţiile unor posibilităţi financiare limitate, transportul pe calea ferată pentru persoanele cu handicap grav şi accentuat, fără a avea în vedere şi confortul pe diferite categorii de trenuri. De aceea, acoperirea diferenţei de tarif pentru confort trebuie făcută cu precizarea susrselor de finanţare, altele decât cele bugetare.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 5 februarie 2003, Comisia propune respingerea acesteia cu 7 voturi pentru, 5 voturi împotrivă şi o abţinere.

